Sestdien, 16. novembrī, pie sezonas trešās uzvaras "Pafbet" Latvijas – Igaunijas apvienotajā basketbola līgā tika "Valmiera Glass/Vidzemes Augstskola" basketbolisti, kuri noslēdzošajā ceturtdaļā atspēlēja desmit punktu deficītu un izrāva uzvaru ar rezultātu 76:75 pār "Pērnavas Ostu". Par mača galveno varoni ar četriem pēdējo minūšu trejačiem kļuva Roberts Krastiņš.
Latvijas 101. dzimšanas dienas gaidās Vidzemes Olimpiskajā centrā spēle tika sagaidīta svētku noskaņojumā. Basketbolistus laukumā pavadīja deju kolektīva "Gauja" jaunkundzes, bet Latvijas himnu izpildīja četri stalti seniori no vīru kora "Baltie bērzi". Svētku sajūta virmoja ne tikai tribīnēs, bet arī laukumā no paša mača sākuma.
Spēli ar trīs punktu metienu ievadot Robertam Blumbergam, valmierieši veica 8-0 izrāvienu spēles pirmajos uzbrukumos. Pēc trīs nospēlētām minūtēm savus pirmos punktus guva arī viesi, bet valmierieši saglabāja rezultāta pārsvaru. Divas minūtes pirms pirmā ceturkšņa beigām Māris Riekstiņš ļāva valmieriešiem sasniegt desmit punktu pārsvaru, ar kuru komanda jau vairākas minūtes flirtēja. Igauņiem gan padevās precīzs tālmetiens, tādējādi pirmo ceturtdaļu Roberta Zeiles komandai noslēdzot vadībā ar 28:21.
Arī otrajā spēles ceturksnī valmierieši saviem līdzjutējiem par mača attīstību ļāva justies gana labi. Pateicoties Roberta Krastiņa un Valtera Vēvera precīzajiem metieniem, mājinieku pārsvars uz brīdi pieauga līdz pat 15 punktu pārsvaram (44:29). Pirmā puslaika pēdējā minūtē pērnavieši gan realizēja divus metienus, kas samazināja starpību līdz viencipara skaitlim. Ejot pārtraukumā Vidzemes komanda bija priekšā ar 47:38.
Starplaiks šoreiz gan nebija valmieriešu sabiedrotais, laikot komandai pazaudēt savu uzņemto ritmu. "Pērnavas Osta" otrajā puslaikā guva ātrus punktus un strauji tuvojās mājiniekiem. Ceturtdaļas otrajā pusē valmieriešu uzbrukums piedzīvoja pamatīgas turbulences, spējot gūt vien deviņus punktus desmit minūšu laikā. Līdz ar to pirms pēdējām desmit minūtēm rezultāts uz tablo vairs nebija tik iepriecinošs – 56:59.
Pēdējās ceturtdaļas pirmajās trīs minūtēs "Valmiera Glass/Vidzemes Augstskola" basketbolistiem savu uzbrukumu vēl neizdevās restartēt, tādējādi septiņas minūtes līdz beigām nonākot iedzinējos ar desmit punktiem – 56:66. Savu neatlaidīgo līdzjutēju priekšā komanda nedrīkstēja padoties un cīnījās līdz galam. Trīs ar pusi minūtes līdz beigām laukumā sākās Roberta Krastiņa spēles šedevrs. Uzbrucējs raidīja grozā četrus tālmetienus pēc kārtas, pārņemot valmieriešiem vadību ar 75:70. Igaunijas komanda vēl spēja izlīdzināt rezultātu, bet pats Krastiņš ar soda metienu, atnesa valmieriešiem sezonas trešo panākumu – 76:75.
Mača galvenais varonis Roberts Krastiņš no saviem 22 punktiem 13 guva pēdējās mača minūtēs. "Double-fouble" rādītājus sasniedza Robets Blumbergs ar 12 punktiem un 14 izcīnītām bumbām. Tikpat punkti arī Edmundam Elksnim, kurš sakrāja arī astoņas piespēles.
"Valmiera Glass/Vidzemes Augstskola" – "Parnu Sadam" 76:75 (28:21, 19:17, 9:21, 20:16)
Krastiņš 22, Dubults 14, Elksnis 12 (8 rez.p.), Blumbergs 12 (14 atl.b.), Vēveris 11, Riekstiņš 3, Engers 2, Elksnītis.